《早起》
元代·方回

万事峥嵘入夜思，稍欣无病且无饥。
山田望稔秋收近，暑月乘凉早起宜。
暗捻须髯惊露湿，倦爬疥癣喜风吹。
买薪汲水营蔬茹，草草盘餐了一炊。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。